TU ผนึก “คณะเกษตร ม.เกษตรฯ” หนุนแผนผลิตผัก “เกษตรอินทรีย์” แปรรูปส่งออก
TU จับมือ “คณะเกษตร กำแพงแสน ม.เกษตรฯ” สนับสนุนการจัดการผลิตผักแบบเกษตรอินทรีย์เพื่อนำมาแปรรูปส่งออก และผลผลิตผักที่ได้ส่วนหนึ่งจะสนับสนุนการดำเนินงานของมูลนิธิบ้านสุขใจ
11 ส.ค. 2564

บริษัท ไทยรวมสินพัฒนาอุตสาหกรรม จำกัด ซึ่งเป็นบริษัทย่อยของบริษัท ไทยยูเนี่ยน กรุ๊ป จำกัด (มหาชน) หรือ TU และคณะเกษตร กำแพงแสน มหาวิทยาลัยเกษตรศาสตร์ วิทยาเขตกำแพงแสน ได้มีการลงนามบันทึกข้อตกลงทางด้านวิชาการร่วมกันเมื่อเร็วๆ นี้ เพื่อสนับสนุนการจัดการผลิตผักแบบเกษตรอินทรีย์เพื่อนำมาแปรรูปส่งออก
โดยภายใต้ข้อตกลงความร่วมมือนี้ คณะเกษตร กำแพงแสน จะสนับสนุนด้านวิชาการและความรู้เรื่องการจัดการผลิตผักแบบเกษตรอินทรีย์และแปรรูปผักเพื่อนำมาใช้เป็นส่วนประกอบในผลิตภัณฑ์ส่งออกของบจ.ไทยรวมสินพัฒนาอุตสาหกรรม ขณะที่บจ.ไทยรวมสินพัฒนาอุตสาหกรรมจะสนับสนุนโอกาสทางการศึกษาสำหรับการเรียนรู้ด้านการจัดการฟาร์มแบบเกษตรอินทรีย์เพื่อเป็นประโยชน์ต่อนักศึกษาและเกษตรกรในท้องถิ่น
ทั้งนี้ในระยะเวลา 1 ปีของข้อตกลงนี้ ทางมหาวิทยาลัยจะช่วย TU ในการสร้างฟาร์มต้นแบบสำหรับผลิตผัก เพื่อทดลองรูปแบบของการปลูกผัก ซึ่งหากประสบความสำเร็จฟาร์มต้นแบบนี้จะดำเนินการผลิตเต็มกำลังทันที
นอกจากนี้ทั้งสองหน่วยงานจะร่วมมือทางด้านวิชาการในรูปแบบอื่นๆ เช่น งานวิจัย การเยี่ยมชมดูงานเพื่อการศึกษาและวิทยากรบรรยาย ตลอดจนการสนับสนุนกิจกรรมต่างๆของทั้งมหาวิทยาลัยและบริษัทฯ ทั้งนี้ มูลนิธิบ้านสุขใจ ซึ่งเป็นมูลนิธิที่ช่วยเหลือเด็กด้อยโอกาสจะได้รับการสนับสนุนผักสดจากโครงการนี้ด้วย
อย่างไรก็ดีบันทึกข้อตกลงนี้เป็นอีกหนึ่งตัวอย่างที่ TU ได้ดำเนินการตามความมุ่งมั่นที่จะสนับสนุนผู้คนและชุมชนที่อาศัยและทำงานในพื้นที่ที่บริษัทฯมีการดำเนินธุรกิจ โดยโครงการนี้จะสนับสนุนเกษตรกรในจังหวัดนครสวรรค์และจังหวัดอื่นๆ เพื่อช่วยพัฒนาฟาร์มของเกษตรกรและสามารถส่งผักให้กับไทยยูเนี่ยนได้ นอกจากนี้ผักจากฟาร์มของบริษัทฯจะส่งมอบให้กับมูลนิธิบ้านสุขใจด้วย เพื่อนำไปประกอบอาหารให้กับเด็กที่อยู่ในมูลนิธิ
“ความร่วมมือนี้จะเป็นประโยชน์ไม่เพียงเฉพาะมหาวิทยาลัยและไทยยูเนี่ยนเท่านั้น แต่จะเป็นประโยชน์ต่อเกษตรกร และชุมชนในพื้นที่จังหวัดนครสวรรค์และจังหวัดอื่นๆ รวมถึงมูลนิธิบ้านสุขใจอีกด้วย” รองศาสตราจารย์ ดร. ปภพ สินชยกุล คณบดีคณะเกษตร กำแพงแสน มหาวิทยาลัยเกษตรศาสตร์ วิทยาเขตกำแพงแสน กล่าว 
ด้านนายนคร นิรุตตินานนท์ กรรมการผู้จัดการ บจ.ไทยรวมสินพัฒนาอุตสาหกรรม เปิดเผยว่า บริษัทฯยินดีอย่างมากที่ได้รับการสนับสนุนจากคณะเกษตร กำแพงแสน มหาวิทยาลัยเกษตรศาสตร์ เรื่องความรู้และการจัดการผลิตผักแบบเกษตรอินทรีย์ และยังช่วยบริษัทฯในเรื่องการจัดทำฟาร์มแบบเกษตรอินทรีย์ที่จังหวัดนครสรรค์อีกด้วย สำหรับฟาร์มนี้จะช่วยให้ได้ผักที่มีคุณภาพและมาตรฐาน อีกทั้งจะช่วยสร้างงานให้กับชุมชนในพื้นที่ดังกล่าวด้วย
อนึ่งความต้องการผลิตภัณฑ์อาหารประเภทออร์แกนิคในสินค้าของคนและของสัตว์เพิ่มสูงขึ้น ผู้คนหันมาใส่ใจคุณค่าทางโภชนาการในอาหารของตนเองและของสัตว์เลี้ยงมากขึ้น
ส่วนนายพรชัย ตติยชัยทวีสุข รองประธานบริหารด้านพัฒนาลูกค้า กลุ่มธุรกิจอาหารสัตว์เลี้ยงของ TU เปิดเผยว่า ด้วยความมุ่งมั่นอย่างต่อเนื่องที่จะมอบอาหารที่ดีต่อสุขภาพและมีคุณค่าทางโภชนาการให้กับชุมชนต่างๆ ทั่วโลก บริษัทฯจึงมีความริเริ่มที่จะเปลี่ยนประเภทของผักที่ใช้ในผลิตภัณฑ์อาหารสัตว์เลี้ยงปัจจุบันเป็นผักแบบเกษตรอินทรีย์